CELEX: 32021R1821
Language: bg
Date: 2021-10-18 00:00:00
Title: Регламент за изпълнение (ЕС) 2021/1821 на Комисията от 18 октомври 2021 година за приемане на искане за статут на нов производител износител във връзка с окончателните антидъмпингови мерки, наложени върху вноса на керамични съдове и прибори за сервиране или за кухня с произход от Китайската народна република, и за изменение на Регламент за изпълнение (ЕС) 2019/1198

19.10.2021   
               
               
                  BG
               
               
                  Официален вестник на Европейския съюз
               
               
                  L 369/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1821 НА КОМИСИЯТА
         от 18 октомври 2021 година
         за приемане на искане за статут на нов производител износител във връзка с окончателните антидъмпингови мерки, наложени върху вноса на керамични съдове и прибори за сервиране или за кухня с произход от Китайската народна република, и за изменение на Регламент за изпълнение (ЕС) 2019/1198
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“),
         като взе предвид Регламент за изпълнение (ЕС) 2019/1198 на Комисията от 12 юли 2019 г. за налагане на окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република (2), и по-специално член 2 от него,
         като има предвид, че:
         А.   ДЕЙСТВАЩИ МЕРКИ
         
         
                     (1)
                  
                  
                     На 13 май 2013 г. с Регламент за изпълнение (ЕС) № 412/2013 на Съвета (3) („първоначалния регламент“) Съветът наложи окончателно антидъмпингово мито върху вноса на керамични съдове и прибори за сервиране или за кухня („разглеждания продукт“) с произход от Китайската народна република (КНР).
                  
               
                     (2)
                  
                  
                     След като се извърши преглед с оглед изтичане на срока на действие на мерките съгласно член 11, параграф 2 от основния регламент, на 12 юли 2019 г. Комисията удължи срока на действие на въведените с първоначалния регламент мерки с още пет години с Регламент за изпълнение (ЕС) 2019/1198 на Комисията.
                  
               
                     (3)
                  
                  
                     След като се проведе разследване за заобикаляне на мерките в съответствие с член 13, параграф 3 от основния регламент, на 28 ноември 2019 г. Комисията измени Регламент за изпълнение (ЕС) 2019/1198 с Регламент за изпълнение (ЕС) 2019/2131 на Комисията (4).
                  
               
                     (4)
                  
                  
                     При първоначалното разследване беше изготвена извадка за разследване на производителите износители в КНР съгласно член 17 от основния регламент.
                  
               
                     (5)
                  
                  
                     Комисията наложи индивидуални ставки на антидъмпинговото мито в размер от 13,1 % до 23,4 % (5) върху вноса на разглеждания продукт за включените в извадката производители износители от КНР. За оказалите съдействие производители износители, които не бяха включени в извадката, беше определена митническа ставка от 17,9 %. Невключените в извадката оказали съдействие производители износители са изброени в приложение I към Регламент за изпълнение (ЕС) 2019/1198, изменен с Регламент (ЕС) 2019/2131. Също така в национален мащаб беше определена митническа ставка в размер на 36,1 % за разглеждания продукт от дружества в КНР, които не са заявили интереса си или не са оказали съдействие при разследването.
                  
               
                     (6)
                  
                  
                     Съгласно член 2 от Регламент за изпълнение (ЕС) 2019/1198 Комисията може да изменя приложение I към посочения регламент, за да прилага митническата ставка, приложима за оказалите съдействие дружества, които не са включени в извадката, а именно среднопретеглената митническа ставка от 17,9 %, за всеки нов производител износител в КНР, който представи достатъчно доказателства на Комисията, че:
                     
                                 а)
                              
                              
                                 не е изнасял разглеждания продукт за Съюза по време на разследвания период, на който се основават мерките, т.е. периода от 1 януари 2011 г. до 31 декември 2011 г. („първоначалния разследван период“);
                              
                           
                                 б)
                              
                              
                                 не е свързан с никой износител или производител в КНР, обект на антидъмпинговите мерки, наложени с Регламент за изпълнение (ЕС) 2019/1198; и
                              
                           
                                 в)
                              
                              
                                 действително е изнасял разглеждания продукт за Съюза или е поел неотменимо договорно задължение да изнесе значително количество за Съюза след края на първоначалния разследван период.
                              
                           
               Б.   ИСКАНЕ ЗА СТАТУТ НА НОВ ПРОИЗВОДИТЕЛ ИЗНОСИТЕЛ
         
         
                     (7)
                  
                  
                     Дружеството Liling Taichang Ceramics Co., Ltd. (Taichang или „заявителят“) подаде искане до Комисията да му бъде предоставен статут на нов производител износител (СНПИ) и следователно да подлежи на ставката от 17,9 %, приложима за оказалите съдействие дружества в КНР, които не са включени в извадката. Заявителят твърди, че отговаря и на трите условия, посочени в член 2 от Регламент за изпълнение (ЕС) 2019/1198.
                  
               
                     (8)
                  
                  
                     За да определи дали заявителят отговаря на условията за предоставяне на СНПИ, изложени в член 2 от Регламент за изпълнение (ЕС) 2019/1198 („условията за СНПИ“), Комисията най-напред изпрати въпросник на заявителя и поиска от него да представи доказателства, че отговаря на посочените условия.
                  
               
                     (9)
                  
                  
                     След анализ на отговорите на въпросника Комисията поиска допълнителна информация и доказателства, които бяха представени от заявителя.
                  
               
                     (10)
                  
                  
                     Комисията се постара да провери цялата информация, която счете за необходима, с цел да определи дали заявителят отговаря на условията за СНПИ. За тази цел Комисията анализира доказателствата, представени от заявителя в отговорите му на въпросника, като използва различни онлайн бази данни, включително Qichacha (6), и извърши кръстосана проверка на информацията от дружеството с информацията, която е публично достъпна в интернет. Успоредно с това Комисията информира и промишлеността на Съюза за искането на заявителя и я прикани да представи коментари, ако е необходимо. Промишлеността на Съюза представи коментари, които бяха взети предвид.
                  
               В.   АНАЛИЗ НА ИСКАНЕТО
         
         
                     (11)
                  
                  
                     Що се отнася до условието, посочено в член 2, буква а) от Регламент за изпълнение (ЕС) 2019/1198, а именно заявителят да не е изнасял разглеждания продукт за Съюза по време на разследвания период, на който се основават мерките, при разследването Комисията установи, че по това време заявителят не е съществувал като дружество. Уставът на Taichang и неговият лиценз за стопанска дейност са от март 2016 г. Поради това заявителят не е можел да изнася разглеждания продукт за Съюза по време на разследвания период и следователно отговаря на посоченото условие.
                  
               
                     (12)
                  
                  
                     По отношение на условието, посочено в член 2, буква б) от Регламент за изпълнение (ЕС) 2019/1198, а именно заявителят да не е свързан с износител или производител, който е обект на антидъмпинговите мерки, наложени с Регламент за изпълнение (ЕС) 2019/1198, при разследването Комисията установи, че дружеството Taichang не е свързано с който и да е от китайските производители износители, за които се прилагат антидъмпинговите мерки. Според Qichacha основният акционер в Taichang, г-н Zhou Jianxiang, не притежава, нито държи акции в друго дружество, което се занимава с производство, преработка, продажба или закупуване на разглеждания продукт, различно от самото дружество Taichang. Останалите акции на дружеството са собственост на свързаното дружество Liling Taichang Carton Factory (Taichang Carton), чийто единствен акционер е също г-н Zhou Jianxiang.
                  
               
                     (13)
                  
                  
                     Taichang Carton, създадено през януари 2014 г., т.е. след първоначалния разследван период, е участвало в преработката на разглеждания продукт за трети дружества до март 2017 г. През март 2017 г. Taichang Carton е прехвърлило на заявителя съответните производствени съоръжения като капиталова вноска в качеството си на акционер. След това Taichang Carton е прекратило дейността си. Комисията не установи каквато и да е връзка съгласно определението в Регламент за изпълнение (ЕС) 2015/2447 на Комисията (7). Следователно заявителят отговаря на това условие.
                  
               
                     (14)
                  
                  
                     Що се отнася до условието, посочено в член 2, буква в) от Регламент за изпълнение (ЕС) 2019/1198, а именно заявителят действително да е изнасял разглеждания продукт за Съюза или да е поел неотменимо договорно задължение да изнася значително количество за Съюза след първоначалния разследван период, при разследването Комисията установи, че заявителят е изнасял за Съюза през 2019 г. и 2020 г., т.е. след първоначалния разследван период. Заявителят представи фактури, коносаменти и разписки за плащане за три поръчки, направени от дружество във Франция. Следователно заявителят отговаря на това условие.
                  
               
                     (15)
                  
                  
                     Съответно заявителят отговаря и на трите условия за предоставяне на СНПИ, посочени в член 2 от Регламент за изпълнение (ЕС) 2019/1198, и поради това искането следва да бъде прието. Следователно за заявителя следва да се прилага антидъмпингово мито от 17,9 % — митото за оказалите съдействие дружества, които не са включени в извадката при първоначалното разследване.
                  
               Г.   РАЗГЛАСЯВАНЕ
         
         
                     (16)
                  
                  
                     Заявителят и промишлеността на Съюза бяха информирани за основните факти и съображения, въз основа на които беше счетено за целесъобразно да се прилага за Liling Taichang Ceramics Co., Ltd ставката на антидъмпинговото мито, приложима за оказалите съдействие дружества, които не са включени в извадката при първоначалното разследване.
                  
               
                     (17)
                  
                  
                     На страните беше дадена възможност да представят коментари. Не бяха получени никакви коментари.
                  
               
                     (18)
                  
                  
                     Настоящият регламент е в съответствие със становището на Комитета, създаден съгласно член 15, параграф 1 от Регламент (ЕС) 2016/1036,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Следното дружество се добавя в приложение I към Регламент за изпълнение (ЕС) 2019/1198, съдържащо списъка на оказалите съдействие дружества, които не са включени в извадката:
            
                        Дружество
                     
                     
                        Допълнителен код по ТАРИК
                     
                  
                        Liling Taichang Ceramics Co., Ltd.
                     
                     
                        C685
                     
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016 г., стр. 21.
         
            (2)  ОВ L 189, 15.7.2019 г., стр. 8.
         
            (3)  ОВ L 131, 15.5.2013 г., стр. 1.
         
            (4)  ОВ L 321, 12.12.2019 г., стр. 139.
         
            (5)  След приемането на Регламент (ЕС) 2019/2131 индивидуалните ставки са между 13,1 % и 18,3 %.
         
            (6)  Qichacha е китайска частна база данни със стопанска цел, която предоставя на потребители/специалисти стопански данни, кредитна информация и анализи за базирани в Китай дружества от частния и публичния сектор.
         
            (7)  Член 127 от Регламент за изпълнение (ЕС) 2015/2447 на Комисията (ОВ L 343, 29.12.2015 г., стр. 558) („Митническия кодекс на ЕС“) предвижда, че две лица се считат за свързани, ако е изпълнено едно от следните условия: а) едното лице е служител или управител в предприятието на другото лице; б) са юридически признати търговски партньори; в) са работодател и служител; г) трета страна пряко или косвено притежава, контролира или държи 5 % или повече от свободно прехвърляемите дялове или акции с право на глас във всяко от предприятията; д) едното лице пряко или косвено контролира другото; е) двете лица са пряко или косвено контролирани от трето лице; ж) двете лица заедно контролират пряко или косвено трето лице; з) са членове на едно и също семейство. Лицата, които са свързани едно с друго в дейността си, като едното от тях е единствен представител, единствен дистрибутор или единствен концесионер, независимо как са наречени, на другото лице, се считат за свързани само ако попадат в обхвата на критериите, посочени в предходното изречение.